Kinders al hoe meer verstrengel in dwelmhel, maar ken jy die gevolge? advertensie-artikel || dwelmmisbruik | News24
Kinders al hoe meer verstrengel in dwelmhel, maar ken jy die gevolge? advertensie-artikel || dwelmmisbruik
Dwelms is vinnig besig om al hoe meer kinders in ’n net te verstrengel, vertel Quintin van Kerken van die Anti Drug Alliance-stigting in Suid-Afrika. Ken die feite en bemagtig jouself teen verslawing. Foto ter illustrasie: verskaf
Statistiek jok nie. Luidens die Suid-Afrikaanse Mediese Navorsingsraad is 1 uit elke 10 mense in Suid-Afrika verslaaf aan dwelms, met 11% van die totale bevolking wat iewers in hul lewe met verslawing te doen sal kry.
Daagliks word daar nuwe gevalle opgemerk van onbekende dwelms wat nou ook op straat beskikbaar is en hierdie vorige statistiek lelik laat wankel.
Dr. Vernon Wessels van ER24 vertel dat dwelms verskeie uitwerkings op gebruikers kan hê en inderdaad tot die dood kan lei as daar nie gou genoeg ’n intervensie plaasvind nie. Nog ’n groter effek is ander skadelike siektes en virusse wat opgedoen kan word.
“Dwelmnaalde wat via ’n aarinspuiting toegedien word, raak baie maklike ’n gemeenskaplike broeiplek vir MIV en Hepatitis B.”
Verslawing nie na die eerste gebruik
Dr. Wessels vertel ook dat verslawing gewoonlik nie na ’n enkele dosis ontwikkel nie, maar dat die gebruiker die eerste ervaring oor die algemeen as aangenaam ondervind, met die verwagting dat daar nog so ’n ervaring sal wees.
“Mense is natuurlik geprogrammeer om plesier te soek en enigiets wat hierdie plesier verskaf, word nagejaag. Met dwelms vorm daar vinnig ’n verslawing en verslaafdes neem toenemend meer dwelmmiddels om enige onttrekkingsimptome teen te werk. Die plesier móét eenvoudig ervaar word,” vertel hy.
Quintin van Kerken van die Anti Drug Alliance-stigting in Suid-Afrika, raai mense aan om hulself te bemagtig met feite van verslawing, hoe verslaafdes optree en hoe die hele proses werk.
Kinders raak al hoe vinniger verslaaf
Volgens Van Kerken is dwelmmisbruik onder skoolgaande kinders besig om teen ’n snel pas toe te neem. Statistiek toon dat byna driekwart van alle gebruikers dwelms reeds as tieners begin ­gebruik.
Dr. Wessels deel egter ’n skokfeit: hierdie kinders se organe is nog nie ten volle ontwikkel nie en dwelmmisbruik kan dié ontwikkeling stuit en ernstige probleme oor die lang termyn veroorsaak.
Kinders neem dwelms weens die effek wat dit op die brein het, sê hy. “Uiteraard bied dit ’n manier van ontsnap van stres, daaglikse probleme en studies.”
Die tol wat dit eis is egter nie die moeite werd nie.
“Dwelms, soos kokaiëne, is van die grootste oorsake van hartaanvalle onder jonger kinders, omdat die dwelm spasmas van die koronêre hartvate veroorsaak. Probleme met die asemhalingstelsel en konvulsies kan skade aan die brein aanrig en in sommige gevalle selfs dodelik wees.”